Aner Peritz

Aner Peritz Manterola —goitizenez Euzkitze— (Zarautz, Gipuzkoa, 2002ko urriaren 5a) bertsolaria da. Jendaurrean aritzen da beste zenbait jardunetan ere: eRRe emankizunean, Berezkoa Ta Naturala podcastean (Argia) eta Berrian zutabegile. Transgeneroa eta ekintzaile transfeminista da.

Gasteizen (Araba) bizi da, Euskal Herriko Unibertsitatearen Arabako campusean Euskal Ikasketetako gradua egitera joan zenetik, eta aita du Xabier Euzkitze kazetari eta bertsolaria.

 Ibilbidea 
2018 eta 2019an Gipuzkoako eta Euskal Herriko eskolarteko txapelketatan txapeldunordea izan zen. 2020an Gipuzkoakoa irabazi zuen. Bertsolari gazteentzako hainbat saritan hartu du parte eta Xenpelar eta Lizardi sariak irabazi ditu.

2022an, eRRe ikuskizunean hartu zuen parte, Oihana Aranarekin, Haizea Aranarekin eta Leire Vargasekin batera. Bertsolari gazteek sorturiko ikuskizuna izan zen, eta Edurne Azkarate zen zuzendaria.

2023an, Azken oturuntza ikuskizun «hibridoa» aurkeztu zuen, Haizea Aranarekin, Oihana Aranarekin eta Leire Vargasekin batera.

2022ko Bertsolari Txapelketa Nagusiaren harira, Argiako Berezkoa Ta Naturala podcasta hasi zuen, Haizea Aranarekin, Oihana Aranarekin eta Leire Vargasekin batera. 2023an, podcasta berrartu zuen laukoteak, Señora Sariketaren jarraipena egiteko. 2024an "bertsoa albo batera utzita" azaldu ziren aurkezleak, astero kulturgile gonbidatu batekin eta kolaboratzaile berriekin.

2024an, lehen aldiz parte hartu zuen Gipuzkoako Bertsolari Txapelketan. Udaberrian sailkapen fasea jokatuta, udazkeneko fasera igaro zen. Finaleraino iristea lortu eta bosgarren postua eskuratu zuen zarauztarrak Illunben. Txapelketan zehar sareetan zeresana eman zuten bertsoak utzi zituen Peritzek. Oihartzun handia izan zuen Zarauzko final-aurrekoan Aner Euzkitzek kantatutako hasierako agurrak. TikToken milioika bistaratze izan zituen, eta Euskal Autonomia Erkidegoko ETB 2ko nahiz Espainiako Erresumako Telecincoko gaztelaniazko albistegietan agertu zen; jendeak eskola jazarpenaren aurkako bertsotzat hartu zuen, nahiz eta ez zen hori Anerrek zuen asmoa.

 Palmaresa 
 Txapelketak 
 Gipuzkoako Eskolarteko Bertsolari Txapelketa
 Txapelduna (1): 2020
 Txapeldunordea (2): 2018, 2019
 Euskal Herriko Eskolarteko Bertsolari Txapelketa 
 Txapeldunordea (2): 2018, 2019
 Gipuzkoako Bertsolari Txapelketa:
 Bosgarrena (1): 2024

 Sariketak 
 Xenpelar saria 
 Txapelduna (1): 2021
 Lizardi Saria 
 Txapelduna (1): 2022
 Bertxhori sariketa:
 Txapelduna (1): 2022 (Bittori Elizalderekin batera)
 Señora sariketa 
 Txapeldunordea (1): 2022
 Zarauzko Kopla Txapelketa 
 Txapelduna (1): 2023
 Basarri saria
 Txapelduna (2): 2022, 2023
 Osinalde saria
 Txapelduna (1): 2024

 Erreferentziak 

 Kanpo estekak 
 Aner Peritz "Euzkitze" Bertsozale.com webgunean.
 Aner "Euzkitze" - kamiKaZeaK Bideoa, 2023

Kategoria:Zarauztarrak
Kategoria:Gipuzkoako bertsolariak
Kategoria:Emakume transgeneroak
Kategoria:Emakume bertsolariak
Kategoria:Euskal Herriko Unibertsitateko ikasleak